### Resume

Byrådet behandlede 7. september 2022, pkt. 143 budgetforslag 2023-2026 første gang. Byrådet besluttede at fremsende forslaget til Byrådets 2. behandling. Fristen for ændringsforslag blev fastsat til 23. september 2022, kl. 12.00. Der blev 13. september 2022 indgået et budgetforlig mellem Venstre, Socialdemokratiet, Socialistisk Folkeparti, Konservative, Radikale Venstre, Nye Borgerlige og løsgænger Aksel Christensen i [adresse]. Jf. Økonomiudvalget 26. september 2022, pkt. 182 foreslås, at ændringsforslag som følge af budgetforligt sættes samlet til afstemning. Desuden indstilles jf. Økonomiudvalget, at Vejle Kommune vælger selvbudgettering af skatter og tilskud i 2023.

### Sagsfremstilling

Der skal ikke stemmes om det samlede budgetforslag – kun om ændringsforslag til det budgetforslag, som Økonomiudvalget fremlagde til Byrådets 1. behandling og om eventuelle underændringsforslag.

De poster, der ikke er fremsat ændringsforslag eller underændringsforslag til, anses for vedtaget uden afstemning. Et ændringsforslag skal angive, hvilken bevilling, det retter sig imod og med hvilket beløb, bevillingen ønskes ændret. Tilsvarende gælder for ændringsforslag til posterne i budgetoverslagsårene.

Efter fristens udløb kan der ikke fremsættes ændringsforslag, medmindre et flertal i Byrådet beslutter at se bort fra fristoverskridelsen.

Underændringsforslag er et forslag, der sigter på at ændre et allerede fremsat ændringsforslag. Underændringsforslag kan fremsættes, indtil Byrådet har påbegyndt afstemningen.

Som bilag er vedlagt ændringsforslag som følge af budgetforlig (bilag 1). Desuden er vedlagt budgetforligsteksten og resultatopgørelse 2023-2026 inkl. budgetforliget. I øvrigt henvises til det udsendte materiale til Byrådets 1. behandling af budgetforslaget 7. september 2022.

Budgettering af skatter og tilskud:

I det foreliggende budgetforslag 2023-2026 er anvendt statsgaranti ved budgettering af skatter og tilskud. Økonomiudvalget drøftede 26. september 2022, pkt. 182 eventuel valg af selvbudgettering. På baggrund heraf indstilles det, at Vejle Kommune i 2023 vælger selvbudgettering af skatter og tilskud. Indtægtsbudgettet for skatter og tilskud fastholdes i budget 2023 på samme niveau som beløbene ved statsgaranti. Som følge af valg af selvbudgettering vil kommunens skatter og tilskud blive efterreguleret i 2026 baseret på de faktiske forhold i 2023.

### Sagens videre forløb

Sagen skal behandles af Byrådet.

### Kommunaldirektøren indstiller,

|  |  |
| --- | --- |
| at | bilag 1 med ændringsforslag som følge af budgetforliget sættes samlet til afstemning, |
| at | Vejle Kommune i 2023 vælger selvbudgettering af skatter og tilskud med en fastholdelse af budget 2023 på samme niveau som beløbene ved statsgaranti, og |
| at | der administrativt foretages en tilretning af de generelle bemærkninger til budget 2023-2026 som følge af de godkendte ændringsforslag. |

### Beslutning

Byrådet godkendte at bilag 1 med ændringsforslag som følge af budgetforliget sættes samlet til afstemning,

Byrådet godkendte endvidere at Vejle Kommune i 2023 vælger selvbudgettering af skatter og tilskud med en fastholdelse af budget 2023 på samme niveau som beløbene ved statsgaranti, og

at der administrativt foretages en tilretning af de generelle bemærkninger til budget 2023-2026 som følge af de godkendte ændringsforslag.

Fraværende: Casper Madsen, i stedet mødte Klaus Jessen El-Ahmad.

Fraværende: Lars Schmidt, i stedet mødte Ziggy Karlsen.

Fraværende: Jimmy Kristoffersen.